
D. STĂNILOAE 

Intr’o carte scrisă cu intenţia de-a caracteriza românismul pentru a face din el iz¬ 
vorul de inspiraţie şi realitatea care să preocupe în mod special politica statului nostru, 
d. Rădulescu-Motru, fără să reuşească a ne spune în ce constă 5pecificul românismului, 
are multe idei Juste, dar şi unele afirmaţii nefericite. Cea mai nefericită dintre toate este, 
cu siguranţă, afirmaţia că între românism şi ortodoxie, chiar dacă a fost în trecut o strânsă 
legătură, astăzi ele trebue să se despartă din următoarele motive: ,Românismul şi orto¬ 
doxismul nu pot fi contopite fără să se păgubească reciproc, fiindcă natura spiritualităţii 
unuia este cu totul diferită de a celuilalt. Ortodoxismul nu poate merge mai departe în 
serviciul unei spiritualităţi naţionaliste, fără a-şî pierde caracterul de spiritualitate religioasă 
creştină; iar Românismul nu poate merge mai departe pe baza ortodoxismului decât cu 
preţul abdicării sale dela rolul de promotor al progresului în ordinea economică şi poli¬ 
tică a României. Fuziunea lor, cum o pretind unii, nu poate fi pe viitor, decât dacă unul 
sau altul îşi trădează chemarea. 

In adevăr, ortodoxismul, ca spiritualitate creştină, trebue să rămână deasupra intere¬ 
selor pământeşti. Fondul său este o revelaţie. Revelaţie invariabilă. Ortodoxismul se poate 
desluşi prin examinarea tradiţiilor, dar nu moderniza în spiritul timpului. Chemarea orto¬ 
doxismului este să ţină, în vecii vecilor, învăţăturile lui Christos în forma lor nealterată. 
Românismul dimpotrivă este spiritualitatea care ne dă mijlocul de a merge cu vremea, 
de a ne moderniza. El este focul care purifică etnicul nostru pentru a-1 pune pe acesta 
în măsură să creeze opere originale. Ortodoxismul este tradiţie, românismul este vocaţie". 

Vom examina afirmaţia aceasta a d-luî Rădulescu-Motru atât din latura ortodoxiei 
cât şi din cea a românismului, ca să vedem dacă rezistă unei critici cât de puţin serioase. 

„Ortodoxia trebue să rămână în veci deasupra intereselor pământeşti", după d. Ră¬ 
dulescu-Motru. Iar românismul se rezumă în interese pur pământeşti, ar trebui să-i com¬ 
plectăm noi gândul; românismul e numai grije de mâncare şi deloc aspiraţie spre desă¬ 
vârşire morală şi spirituală; românismul s’a convertit la marxism, ca d. Rădulescu-Motru. 

Aci ar sta toată antiteza. Această pretinsă orientare spre direcţii opuse sau plutirea 
în planuri total străine le-ar face cu neputinţă întâlnirea. 

Realitatea este însă alta. Ortodoxia nu e făcută să strălucească în vidul absolut sau 
să se odihnească veşnic în sine, ci, cu toată neschimbarea dogmelor sale, ea inundă în 
suflete şi lumina ei produce în mintea şi inima credincioşilor anumite efecte, cari se răs¬ 
frâng în manifestările de cultură, de muncă, de raporturi sociale, ale grupului etnic care-i 
aderă. 

Desigur, ortodoxia ţine „în vecii vecilor învăţăturile lui Christos în forma lor nealte¬ 
rată", dar chemarea ei nu se rezumă la atâta, sau nu aceasta este propriu zis chemarea 
ei, ci aceea de a face ca învăţăturile lui Christos să modeleze fără încetare sufletele şi po¬ 
poarele tocmai în direcţia virtualităţilor lor spirituale. 

Soarele încă este acelaş pentru toată faţa pământului. Dar culorile care nasc din în¬ 
tâlnirea diferitelor peisagii cu lumina lui se deosebesc la fiecare pas- 

Nici ortodoxia în sine nu renunţă la universalitatea şi la neschimbabîlitatea ei şi nici 
neamurile nu se uniformizează sub lumina ei. 

D. Rădulescu-Motru nu şi-a putut imagina colaborarea dintre ortodoxie şi românism 
decât într’una din cele două forme ale acestei alternative. După D-sa nu poate exista 
nici o întâlnire între general şi special, între infinit şi mărginit, între neschimbabil şi schim- 
babil, decât prin căderea uneia din acestea două din caracterul lor ontologic, prin con¬ 
topirea totală a uneia în cealaltă. 

E un mod de cugetare extrem de simplist, care cred că nu se mai întâlneşte azi la 
vre un filosof. Legea antinomiei, în virtutea căreia contrastele se întâlnesc într’o unitate 
nouă fără să se contopească fiinţa uneia în alta, este un bun definitiv câştigat de filosofie 
în înţelegerea atâtora din aspectele realităţii. 

Ea se întâlneşte în fiinţa noastră omenească în care eul, acelaş continuu, şi trupul,, 
continuu altul, trăesc într’o unitate, fără a se preface unul în altul? ea e norma tuturor 
fiinţelor în care se realizează prin evoluţie o formă prezentă virtual încă din germenele 
lor, ea explică orice exemplar din realitate, fiindcă în toate întâlnim tipul general într’o 
unitate intimă cu caracterul individual. 

D. Rădulescu-Motru nu poate cugeta decât sau monist sau dualist. Treapta aceasta 
de cugetare a fost depăşită in Biserică încă din vremea certelor monofizite şi nestoriene. 
întocmai ca d. Rădulescu-Motru existau şi pe atunci unii teologi şi filosofi cari nu puteau 
depăşi, în chestiunea unirii firii dumnezeeşti şi firii omeneşti în persoana lui Isus Hristos, 
alternativa j monism-dualism. Cele două firi, dacă s’au unit cu adevărat, s’au contopit într’ 
una singură, ziceau ei? dacă nu s’au contopit, nici unirea n’a avut loc. Şi după cum se 
decideau pentru prima parte a alternativei, sau pentru a doua, erau monofiziţi sau nes- 
torieni. Biserica a stabilit, faţă de unii şi faţă de alţii, la sinodul IV din Calcedon, că cele 
două firi s’au întâlnit într’o unitate, dar fără să abdice vre-una dela caracterul ei. E legea 
antinomiei, atât de universală în lumea care e mai misterioasă, adecă mai adâncă în sensul 
ei, de cum şî-o închipue d. Rădulescu-Motru. 

Monofiziţii şi nestorienii nu puteau ieşi din raţionalismul simplist, geometric. Infinitul 
suprapus finitului îl înghite, raţionau ei. Atotputernicul dacă ia în braţe o putere limitată 
o absoarbe. Dar oamenii în al căror suflet mai era pe lângă raţiune şi credinţa, care dă 
de atâtea ori experienţa apropierii infinitului, şi cari mai citiseră şi în Sfânta Scriptură 
ştiau că focul dumnezeesc, cu toată puterea lui infinită, nu consumă slabul rug al făpturi 
omeneşti, oricât ar arde de puternic şi de luminos pe altarul lui. 

♦ 

♦ * 

Dar să vedem cum este posibilă această unire între ortodoxie şi românism fără să 
sufere niciuna în sensul amintit. 

Dacă ortodoxia ar prescrie în detalii tot modul de cugetare şi de viaţă al omului şi 
dacă din prescripţiile ei s’ar crea omul întreg, ea ar uniformiza neamurile, le-ar lipsi de 
orice originalitate. Dar nu este cazul. Ortodoxia e schemă pentru viaţa normală şi ajutor 
dumnezeesc pentru viaţa normală, adecă dogmă şi har dumnezeesc. 

Dogmele ortodoxe nu sunt stabilite cu scopul de a interzice activitatea intelectuală 
a omului. Nici de a o îngusta până la strâmtoare. Ele desemnează un contur foarte larg; 
ele jalonează un drum de o lăţime cât poate bătători o viaţă normala. Negativ vorbind, 
ele sunt câţiva stâlpi aşezaţi, ca avertisment, pe lângă prăpastia care mărgineşte pe am¬ 
bele laturi drumul larg cât un câmp cu margini abia vizibile, al vieţii. 

Se cere să te ţii în interiorul lor, dacă vrei ca atât viaţa îndeobşte cât şi cugetarea 
să poată înainta fără sfârşit şi să nu ajungă la impas şi la distrugere. Dar câmpul din in¬ 
teriorul lor, cu vastitatea lui şi mai ales cu lungimea lui care merge în infinit, oferă fie¬ 
căruia ce şi cât vrea pentru cercetare, pentru lucrare. 

Dogma existenţei lui Dumnezeu e un stâlp care fereşte de prăpastia ateismului şi a 
iresponsabilităţii morale care înghite iremediabil un neam când n’o evită. Dogma despre 
Dumnezeu unul în fiinţă dar întreit în persoană exprimă un postulat imperios al realităţii 
normale: cât mai deplina sinteză între personalism şi comunitate, cu salvarea amândurora. 

Dogma păcatului strămoşesc şi a mântuirii de el prin suferinţa celei mai înalte Fiinţe, 
a Fiului lui Dumnezeu, ne fereşte de încrederea că răul, atât ca să existe cât şi ca să în¬ 
ceteze să mai existe, depinde numai de noi şi ne deschide o perspectivă cu mult mai 
justă de înţelegere a raporturilor normale dintre cele înalte şi cele subalterne s nu de 
simplă stăpânire şi supunere, ci de jertfă şi iubire. 

Dogma mântuirii în Biserică şi prin taine nu face decât să prelungească ideea solida- 
rismului cosmic şi a necesităţii ajutorului dumnezeesc în scăparea de rău, în suişul spre 
perfecţiune. 

Iar dogma permanentizării vieţii personale şi a răsplătirii în lumea viitoare exprimă pos¬ 
tulatul moral cel mai universal şi mai organic, concrescut în sufletul omenesc, acela al 
dreptăţii învingătoare totuşi, odată şi odată. 

Sunt câteva principii care exprimă însăşi feţele esenţiale ale realităţii şi virtualităţile 
ei normale. Sunt muchiile poliedrului care e viaţa: Dumnezeu şi om, personalitate şi co¬ 
munitate, iubire şi autoritate, toate acestea existând deplin si condiţionându-se deplin, iar 
sistemul întreg turburat de prezenţa serioasă şi misterioasă a răului, care nu poate fi în¬ 
vins numai de om şi împotriva căruia arma cea mai eficace e jertfa, renunţarea la sine. 
Ele constitue legea care face posibilă şi promovează spre tot mai multă normalitate viaţa 
omului şi a societăţii. Ele formează ritmul spiritual care condiţionează conservarea şi des- 
voltarea sănătoasă a vieţii. Ortodoxia e ritmul deplin al vieţii, e entelechia ei. Au fost şi 
există şi alte ritmuri spirituale de viaţă; unele au provocat chiar o puternică efervescenţă 
culturală şi politică în societăţile pe cari le-au animat. Dar efervescenţa aceasta a avut 
ceva găunos în ea şi repede s’a epuizat. Popoarele respective au dispărut sau au decăzut 
degrabă. Ceeace a fost pozitiv în acele ritmuri de viaţă a promovat unele creaţii cultu¬ 
rale şi politice; dar lipsurile din acele ritmuri au dus repede la oboseală, la degenerare. 
Aşa a fost cu diferitele culturi precreştine, pentru cari realitatea nu era un poliedru cu 
muchii cari se ţin în echilibru reciproc, ci dădeau precădere exagerată uneia sau alteia 
din ele. 

Aşa este cu celelalte ritmuri creştine, catolicismul şi protestantismul 5 ambele neso¬ 
cotesc una sau alta din feţele esenţiale ale realităţii, exagerând altele. Catolicismul nu vede 

varietatea eternă a neamurilor şi reduce apreciabil chiar sensul şi valoarea personalităţii. 
In el se manifestă aproape cu exclusivitate tendinţele uniformizatoare, centralizatoare, au¬ 
toritare ; el e prea mult juridic şi prea puţin duhovnicesc, prea multă poruncă ome¬ 
nească şi prea puţin har dumnezeesc; el e solidarist în paguba personalismului. Protes¬ 
tantismul e situat în cealaltă extremă 3 e individualist şi fără nicîo credinţă în ajutorul 
dumnezeesc şi în posibilităţile de îmbunătăţire a vieţii în lumea aceasta. 

Orice viaţă care funcţionează după aceste ritmuri defecte ajunge repede la tur- 
burări, la epuizare. 

Ortodoxia este însă ritmul în care se exprimă însăşi suflarea cea mai autentică a 
vieţii totale, a vieţii în dorire spre progresul prin care se vindecă răul care a rănit-o şi 
prin care se înalţă spre perfecţiunea care este adevărata ei stare de normalitate. Ortodoxia 
este entelechia vieţii, legea care o duce spre idealul cuprins virtual în real. Nu e locul 
aci să insist asupra realismului ortodoxiei, dar el i se desvălue oricărei minţi care judecă 
cu oarecare insistenţă asupra acestui obiect. Sfântul Maxim Mărturisitorul, un marc fi¬ 
losof antropolog creştin, zice odată: „Dacă suntem după chipul lui Dumnezeu, să de¬ 
venim de fapt ai noştri şi ai lui Dumnezeu". (Migne, Patr. Graeca, voi. 90, col. 1189). 
Realitatea autentică din noi, nu cea accidentală, este imaginea dumnezeească. Să urmăm 
regimul prescris de ortodoxie ca să ajungem la adevărata noastră realitate, care acum e 
pentru noi un ideal: să devenim noi înşine, ceeace-i tot una cu imaginea dumnezeească. 

S’ar putea riposta: oricât de realist şi de necesar este acest ritm, dar e totuşi un e- 
lement care ne îngustează libertatea noastră ca neam. Nu mai avem înainte câmpul larg 
al tuturor posibilităţilor fără nici o îngrădire. Răspunsul e uşor de dat: niciun popor, 
niciun grup social n’a trăit fără un ritm oarecare de viaţă spirituală. Ceeace este posibil 
câte unui individ, cu viaţa şi aşa limitată, nu e posibil unui neam care vrea să-şi pre- 
lungiască existenţa cât mai mult. Lipsa oricărui ritm etnic durabil însemnează anarhie. Iar 
ritmul etnic cu oarecare durată constitue tradiţia care aduce la unitate toată desvoltarea 
unui popor. 

Nu ne convine ritmul ortodox, trebue să luăm altul, adecă o altă religie. întrebarea 
este însă: găsim undeva un ritm mai bun şi nu cumva a format ritmul ortodox în poporul 
nostru anumite însuşiri şi dispoziţii cari fac acum parte integrantă din spiritualitatea lui 
specifică, nu cumva şi-a imprimat ortodoxia pecetea adânc în firea românească 1 La prima 
întrebare am răspuns, pentru a doua s’ar cere o desbatere mai in concret, având continuu 
sub privire spiritualitatea actuală a neamului nostru. 

Noi vom încresta aici numai câteva observaţii, pentrucă o convieţuire de două mii 
de ani ne dă dreptul la o convingere aproape aprioristă că sufletul românesc a fost fră¬ 
mântat şi răscopt în mustul ortodoxiei. 

D. Rădulescu-Motru, vorbind continuu de necesitatea ca desvoltarea noastră viitoare 
să ţină seama de tradiţie, în special de satul românesc cu credinţele, obiceiurile, organi¬ 
zarea lui, nu găseşte totuşi, când vrea să spună în ce constă românismul, adecă tradiţia 
satului românesc, decât două note: „ 1. Ţăranii liberi aveau proprietăţi individuale şi totuşi 
în indiviziune pe neamuri. Vitele erau în proprietatea individuală, păşunea lor în pro¬ 
prietate de-a valma. Din punct de vedere economic, satul românesc ţinea mijlocia între 
colectivismul slav şi individualismul latin". 2. „Din punct de vedere politic şi cultural, 
organizaţia satului îngăduia o largă autonomie. Ţăranii aveau administraţia şi justiţia la ei 
în sat, chiar şi organizarea armatei era în sat." Şi contrazicându-se pentru a nu ştiu câta 
oară pe această temă adaugă: „deşi biserica se mărginea la rolul de tradiţie creştină, 
iar şcoala era redusă la experienţa celor bătrâni şi la bunul simţ, cu toate acestea o pro¬ 
ducţie culturală a existat. Ea trece şi azi drept originală." 

Deci două lucruri vede d. Rădulescu-Motru specifice în românism: amestecul de in¬ 
dividualism şi colectivism şi autonomismul satului. I-am putea spune că ideea păşunii 
comunale e luată dela Saşi, iar lucrarea pământului în indiviziune se face numai în ca¬ 
zuri de necesitate, unde configuraţia terenului nu îngădue rudelor o justă împărţire a lui 
şi această lucrare se face cu destule neplăceri. Dar lăsăm acesta. Concedem cu există şi 
a existat oarecare amestec de individualism şi colectivism în sat, precum şi mult au- 
tonomîsm. Dar nu cred că în acestea a stat sau stă specificul românismului: acestea se 
găsesc şi s’au găsit mai mult sau mai puţin desvoltate şi la alte popoare. In loc să fi puS 
accentul pe acestea, făcea mai bine d. Rădulescu-Motru să-l pună pe acea producţie 
culturală, pe care o reduce la un simplu derivat al autonomismului. In producţia cultu¬ 
rală a satului, în credinţele şi concepţiile lui morale, ar fi găsit mai degrabă ideile şi ten¬ 
dinţele cari constituesc spiritualitatea românismului. Ar fi văzut cât de mult e influenţată 
această „producţie foarte originală" de ortodoxie. Autonomismul nu e de altfel o deter¬ 
minare de cuprins, ci una pur formală. El nu poate fi în sine un ideal nici pentru viitor. 
Autonomie închinată cărei spiritualităţi? Cheia ne-o poate da cuprinsul cultural original 
al vieţii săteşti. 

Să facem aci puţină analiză a obiceiurilor, a manifestărilor sufleteşti şi sociale ale satului. 

Dar mai întâi câteva consideraţii asupra raportului dintre ortodoxia în sine — ca dogmă 
şi cult — şi totalitatea vieţii omeneşti. Am spus că dogmele se rezumă în câteva idei fun¬ 
damentale. Cultul ocupă iarăşi destul de puţin în totalitatea manifestărilor vieţii. Nimeni nu 
poate să-şi reducă cunoştinţele, preocupările, manifestările, la atâta cât oferă ortodoxia, pentru 
a fi din ce în ce mai vast. Ortodoxia nu te învaţă ce se află în pământ, sub pământ şi în 
spaţiile astronomice. Tot ce ne desvălue ştiinţele naturale şi ce ne mai pot desvălui în 
viitor, nu poate fi dedus din dogma ortodoxă. Chiar în domeniul sufletesc, social, juridic, 
ştiinţa are un domeniu întins, despre care ortodoxia nu ne dă decât câteva idei funda¬ 
mentale, schematice, cari s’au dovedit încă juste. Ortodoxia nu învaţă pe om cu ce unelte 
se lucrează mai bine pământul şi nu spune nimic despre tehnica organizării în mare sau 
în mic a producţiei de orice fel şi a desfacerii. Ea nu-1 învaţă pe om jocuri şi melodii, 
cioplitul uneltelor şi încrestatul lor artistic. Ortodoxia nu dă talente şi aptitudini. Filosofia 
însăşi are adâncuri pe cari niciodată nu le va epuiza. Ortodoxia nu numai că nu îi îm¬ 
puţinează problemele, ci i le înmulţeşte şi-i dă perspective pe cari ateismul sau o altă 
religie nu le poate da. Problema divină, problema personalităţii, afirmate doar în ortodoxie, 
stau deschise ca nişte găuri fără fund 5 se pot construi în privinţa lor şi a celorlalte pro¬ 
bleme sisteme filosofice nenumărate şi progresul cugetării filosofice are înainte drum fără 
sfârşit. In politică, în cultură, în artă, ortodoxia permite o „modernizare" perpetuă, d. Ră- 
dulescu-Motru poate să nu fie îngrijat. Tot acest vast teren de viaţă depinde de solul pe 
care e aşezat un popor, şi de sângele lui. In cadrul ortodoxiei pot exista popoare cu pre¬ 
ocupări, însuşiri, cu politică, artă şi cugetare originale. Ortodoxia e ritmul, e măsura, nu 
melodia vieţii însăşi. Si câte melodii nu pot exista pe aceeaşi măsură! 

Dar oricât de vast ar fi cuprinsul vieţii care nu e dogmă ortodoxă şi oricât de 
elastică ar fi relaţia între ortodoxie şi cuprinsul economic, politic, cultural, artistic al 
vieţii unui popor, totuşi o relaţie există. Cele câteva idei cardinale ortodoxe sunt pre¬ 
zente ca o axă în viaţa mai simplă, sau mai progresată a unui popor. Acele idei au de¬ 
venit spirit din spiritul acelui popor. Ele nu pot fi scoase din viaţa lui, fără ca să urmeze 
haosul spiritual. Din razele pe cari le aruncă ele peste întreg cuprinsul vieţii unui popor 
şi din natura acelui cuprins se naşte o sinteză spirituală specifică. 

* 

* ♦ 

De sigur e greu de definit matematic şi indiscutabil specificul din sufletul şi din ma¬ 
nifestările românismului. El se poate intui, dar expresia îndată îl trădează pentrucă în¬ 
groaşe. E un domeniu de nuanţe, de imponderabile, de împletituri extrem de fine. Dis¬ 
poziţii similare la mai multe popoare, se deosebesc printr’o nuanţă greu de prins în 
cuvinte. 

O notă specifică a sufletului românesc şi a manifestărilor lui artistice, unanim re- : 
marcată, e simţirea unei legături mistice cu natura animală şi vegetală. „Mioriţa" e numai 
un exemplu în această privinţă, cel mai frumos. Românul e frate cu codrul, se spove- 
vedeşte pasărilor, mângâe boul din tânjeală, se dă în seama căluţului. Porumbul plivit 
de buruiană râde de bucurie, mărul necurăţît se roagă de fata bărbată să-l cureţe. In 
poveşti, în doine, în viaţa de toate zilele, românul pune umanitate în raporturile sale cu 
vitele şi cu natura. Nu-şi grijeşte vita ca neamţul, dar legătura lui cu ea e mai umană, 
mai adâncă. Neamţul o grijeşte din utilitarism şi dintr’un anumit spirit de disciplină pe 
care îl duce şi în gospodărie. Românul n’o grijeşte, din motivul din care nu-şi grijeşte j 
totdeauna şi copiii 5 din necaz, din lipsă, din absenţa efortului susţinut. Dar plânge cu ea | 
şi-o desmeardă. Se desvălue aci o direcţie în care prin educaţie se poate face enorm 1 
în economie. 

Ce să spunem de legătura cu pământul? Românul, aşa de îngăduitor în alte pri¬ 
vinţe, face moarte de om şi se judecă o viaţă întreagă pentru o brazdă. 

Legătura aceasta mistică cu lumea extraomenească este o influenţă a ortodoxiei. Ca¬ 
tolicismul şi protestantismul ştiu numai de o mântuire a omului, printr’un act juridic de 
achitare din partea lui Dumnezeu? ortodoxia consideră tot universul gemând în în¬ 
tuneric şi în rău împreună cu omul şi întreg ridicându-se prin iubirea dumnezeească la 
starea de frumuseţe primordială. E vorba de o schimbare ontologică a universului prin 
puteri adânci dumnezeeştî, nu de modificarea tmei relaţii juridice care priveşte numai pe 
om şi se face printr’o simplă declaraţie a Iui Dumnezeu. La baza imanent-transcendentă 
a universului stă puterea dumnezeească, care-I susţine; universul nu e numai materie, 
adecă combinaţie a nimicului 5 nimicul e ceva, e materie, prin forţă dumnezeească. Pre¬ 
otul ortodox stropeşte curtea, vitele, lanurile cu apă sfinţită şi pentru toate sunt rugăciuni 
în Molitvelnic. 

Fiecare om are în seama lui şi o parte de natură, pe care are s’o ridice împreună 
cu sine spre Dumnezeu, lucrând-o, înfrumuseţând-o, gospodărind-o cu vrednicie şi 
înţelepciune. E păcat să laşi pământul nelucrat, e păcat să-l lucrezi de mântuială. 

Anticipăm aci o observaţie asupra căreia vom reveni în altă legătură de idei. Ro- j 
mânui are două pasiuni mari; apărarea pământului şi a credinţei. 

Originală este comportarea românului în raporturile dintre individ şi societate. Sunt 
neamuri cu înclinaţii spre colectivism şi sunt neamuri de un exagerat individualism. Ro¬ 
mânul rezolvă problema într’un mod unic, singurul corespunzător tendinţelor adânci ale 
realităţii. El e foarte personal, dar în acelaş timp foarte sociabil, foarte comunicativ. Indi¬ 
vidualismul românesc nu e ca cel nemţesc. Sasul e egoist şi singuratic? îşi închide gos¬ 
podăria cu ziduri chinezeşti şi plănueşte veşnic închis în sine ? trece pe lângă om ursuz, 
fără să dea bineţe, fără să răspundă la salut. Românul nu poate suporta singurătatea, el 
şi-o plânge în doină. Omul singur e o anomalie între Români. Fiecare trebue să se că- | 
sătorească? să nu caute colţurile singuratice, să nu fugă din lume dacă nu vrea să fie | 
socotit cam într’o ureche. Gospodăria Românului e deschisă vederii oricui, e aşezată 
chiar pe deal ca să poată fi văzută mai de departe şi să poată vedea gospodarul mai 
departe. Românul se sfătueşte cu mai mulţi şi peste tot e cunoscut ca un om care n’are 
secrete. Românul e familiar, cum se zice? el transformă toată lumea într’o vastă familie, j 

Dar în acelaş timp Românul c foarte personalist. El vrea să se remarce totdeauna, 
să fie mai mult decât ceilalţi, să se ia act de existenţa lui. Cât de individualizat e neamţul, 
în societate persoana lui se şterge. El aşa se simte bine? să nu mai existe ca persoană, 
ci să se cufunde în massa cu mişcări uniforme, militariste, disciplinate. Românul preţueşte 
societatea pentru plusul ce-l adaugă personalităţii sale ţ el vrea să aibă în societate un 
rol propriu, deosebit de al celorlalţi, el vrea să facă anumite observaţii cari să pună 
în lumină inteligenţa lui, vrea să spună o vorbă de duh şi să cânte ceva propriu, dar şi 
să facă un lucru propriu, pentru a i se vedea destoinicia şi vrednicia. El se simte bine în 
grup numai dacă grupul îi oferă condiţiile unei creşteri a conştiinţei personale. Râsul 
care-i face ecou glumei sale, aprobările, recunoaşterile valorii sale şi peste tot fluidul de 
înfrăţire care scaldă grupul, îi dă fiecăruia experienţa unei creşteri a vitalităţii şi 
a conştiinţei. Persoana creşte cu spiritul, descopere, se desvoltă tocmai în mediul antre¬ 
nant al grupului. Astfel comunitatea nu e considerată stând în opoziţie cu persoana, ci 
ca un mediu favorabil ei. Dar comimitatea e altfel concepută în românism, decât la nemţi 
bunăoară sau la comunişti. Ea nu e tăvălug care uniformizează şi maşinalizează, redu- 
cându-i pe toţi la aceiaşi funcţiune, ci trup cu mădulare şi funcţiuni deosebite după ima¬ 
ginea Sf. Apostol Pavel. Şezătoarea românească e mult grăitoare în acest sens. Românul 
concepe societatea după asemănarea Bisericii. Concepţia ortodoxă despre Biserică s’a fil¬ 
trat, pe căi nu aşa de greu de determinat, în spiritul românesc. 

La popoarele din Apus e altă mentalitate. Papismul a centralizat toate funcţiunile Bi¬ 
sericii la papa şi în legătura cu acesta tendinţele de uniformizare s’au făcut tot mai 
simţite. Personalismul a fost tot mai mult desaprobat. Mai ales în chestiune de 
cugetare şi de organizare bisericească. De aci se explică multe feţe ale Apusului. Co¬ 
munitatea e concepută acolo ca opusă personalităţii şi de multe ori repudiată. Aşa s’a 
născut protestantismul individualist. Dar concepţia aceasta despre comunitate intrase adânc 
în sângele neamurilor. De aceea Germanii, oricât de individualişti sunt în chestiunile reli¬ 
gioase şi intim personale, îndată ce vreau să facă ceva pentru obşte şi recurg în acest 
scop la foloasele grupării, se uniformizează, se militarizează, se despersonalizează. Extre¬ 
mele se întâlnesc uşor. Oricât de individualişti sunt Nemţii, nu le-ar fi prea greu de su¬ 
portat un regim comunist. Ideea de comunitate care e aşa de la modă azi în filosofia şi 
politica germană e mai aproape de comunism ca de personalism. Altceva s’a petrecut cu 
popoarele rămase fidele catolicismului s oprite a se validita personal în domeniul intelec¬ 
tual mai înalt şi îndrumate pe alvia cucerniciei de sentiment şi faptă—faptă care să în¬ 
treacă pe cele comune, care s’aducă un supramerit, căci aceasta e o dogmă de frunte a 
catolicismului —, ele s’au manifestat pe terenul creaţiilor sentimentale şi se remarcă prin 
pasiunea pentru aventură, care când cuprinde cercuri mai largi, ca orice pasiune, desper¬ 
sonalizează. Şi aci e o deosebire radicală între neamul nostru şi celelalte popoare latine, 
care nu cred că-şi poate avea explicaţia decât în deosebirea de confesiune. Românul e 
tot ce poate fi mai refractar aventurii. Ca să te poţi antrena într’o acţiune de aventură 
trebue să te poţi entuziasma uşor pentru un scop care contemplat lucid vezi că e irea¬ 
lizabil sau nu merită prea multă pasiune. Şi mai e necesar pentru aceasta un optimism 
uşuratec: credinţa că odată înfăptuită acţiunea la care porneşti, dispare dacă nu tot răul 
din lume, dar cu siguranţă cea mai mare parte din el. Catolicismul a provocat acest op¬ 
timism, prin tot spiritul său. Pentru catolicism răul nu e o realitate profundă. Natura 
omenească nu s’a alterat prin păcatul original şi nu are să încerce nici o transformare 
prin mântuirea care e doar un act juridic de achitare din partea lui Dumnezeu. Catoli¬ 
cismul e atât de optimist, încât susţine în credincioşi ambiţia că pot face mai mult bine 
decât le trebue, că pot trece uşor dincolo de starea de desăvârşire, de împlinire ideală. 

Transpusă ambiţia aceasta pe plan social, utopia e gata. In popoarele latine utopia 
trezeşte uşor entuziasm. Românul biciueşte cu satira lui orice entuziasm dedicat utopiei 
şi orice pornire aventuroasă. Francezii au avut mulţi doctrinari utopişti şi poporul întreg 
s’a antrenat în sângeroasa aventură a revoluţiei pentru cele trei himere. Românii n’ar fi 
putut-o face. Spaniolii luptă cu taurii şi-şi găsesc expresia în Don Quichotte, care n’ar 
putea fi aflat pe pământul românesc. Astăzi pasiunea lor pentru aventură se validitează 
aşa de tragic pe teren politic. 

La noi „marile principii" ale revoluţiei franceze, ca şi toată utopia democrată, n’au 
fost luate de nimeni în serios. Cei cari au afectat mai mult sinceritatea faţă de ele, n’au 
reuşit să fie decât Caţavenci. Vorbeşte toată lumea, într’o conspiraţie generală, de ele, 
dar niciunul nu ia pe celălalt în serios. Şi aşa se întâmplă cu orice utopie. Se îneacă la 
noi într’un discredit categoric, fie că e luat susţinătorul ei în mod manifest în râs, fie că 
se afectează doar faţă de ea o credinţă şi un respect care în fond — e clar pentru toţi — 
lipseşte. 

Se fac revoluţii mai în toate ţările, iar poporul nostru aproape de focarul bolşevic şi 
aţâţat cu o furie sălbatecă de o demagogie care şi-a ieşit demult din răbdare, stă liniştit: 
i-ascultă pe toţi, se duce acasă şi-i compătimeşte pe toţi. De câte ori ar fi trebuit să facă 
acest neam revoluţie dacă s’ar fi luat după noi, după intelectuali, cari ne aprindem Ia 
orice discurs şi credem în sinceritatea fiecărui orator care plânge de grija ţării. Unii spun 
că însuşirea aceasta e un minus, un scepticism, o lipsă de generozitate, un semn de bă¬ 
trâneţe şi poporul nostru nu va putea realiza niciodată nimic mare. Realitatea e alta. Po- ii 
porul nostru nu e sceptic, ci realist: are o judecată lucidă şi un calm pe care nu şi-l 
pierde uşor. El intueşte just până unde poate fi modificată realitatea profundă a răului şi' 
ştie că el nu poate fi învins deplin în lumea aceasta. Desăvârşirea e o ţintă situată la o 
distanţă morală neajunsă în lumea aceasta. împotriva răului nu se poate lupta eficace 
decât prin renunţarea la sine, prin jertfă, printr’o asceză susţinută zi de zi în persoana 
proprie? răul nu e învins durabil prin rău, ci doar momentan? răul poate fi învins numai 
prin binele din tine, care nu se înstăpâneşte însă în tine printr’o singură svâcnire de j 
eroism, ci printr’un efort susţinut zi de zi. Românul nu crede în bunătatea exagerată a 
oratorului, pentrucă ştie ce greu se poate dobândi bunătatea. El ştie că nu poate fi po- i 
gorît raiul pe pământ prin câteva legi şi de aceia nu se entuziasmează de atâtea discur- i 
suri utopice şi deci nesincere când vin dela alţi români. El ştie că idealurile sociale, atât j 
de strâns dependente de cele morale, nu se realizează atât de uşor, ci prin îndelungate j 
eforturi. Românul numai pe călugări îi ia în serios în eforturile lor spre idealul moral. j 

Utopiste sunt popoarele latine sub influenţa catolicismului, utopiste sunt popoarele în cari 
sectele şi raţionalismul au ajuns la dominanţă. Sectele cred că Dumnezeu e singur activ 
în om şi în lume, dacă omul crede numai în El, iar raţionaliştii şi ateii, neştiind de rău 
şi de Dumnezeu, sunt convinşi de atotputernicia raţiunii omeneşti. 

Toţi aceşti indivizi şi toate aceste popoare deplasează împărăţia cerului pe pământ. 
Nu mai au deci la ce crede în lumea viitoare. Confuzia aceasta de planuri au făcut-o şi 
ortodocşii ruşi, pregătind astfel sufletul poporului pentru eshatologîsmul marxist. Orto- 1 
doxia nu ajunsese să pătrundă până la adâncimi sufletul rusesc. Ruşii s’au încreştinat târziu 
şi multe veacuri dominaţia mongolă a favorizat o eflorescenţă abundentă de superstiţii. 

Poporul cel mai pătruns de spiritualitatea ortodoxă se dovedeşte cel român. El s’a ' 
născut creştin. El n’are la bază o altă structură religioasă care s’o turbure pe cea ortodoxă. 

Poporul român se dovedeşte astfel ca ţinând net despărţite cele două planuri de 
viaţă; pe cel pământesc şi pe cel ceresc. In conştiinţa Iui e deci mai trează ca Ia Oricare 1 
altul credinţa în viaţa viitoare. 

E un rău sau e un bine absenţa utopismului şi a spiritului de aventură din poporul 
nostru ? Oricum ar fi, e o fatalitate şi în ea stă una din trăsăturile originalităţii noastre, 
iar omul politic să caute s’o valorifice nu să ne înghesue pe di'umuri străine. Dar eu cred 
că nu e un rău, ci e un bine. Pasiunea de aventură poate aduce anumite străluciri în 
viaţa unui popor, dar fără durată. Căderea de pe urma descurajării şi a epuizării îi poate 
fi fatală. Noi n’avem pasiunea de aventură a latinului, nici tendinţele de dominaţie ale 
germanului, care rumegă în singurătatea lui planuri de cucerire, dar n’avem nici riscurile 
şi căderile lor inevitabile. Noi avem o altă forţă cu mult mai puternică, prin care putem 
deveni popor mare şi putem înscrie pagini multe de strălucită cultură spirituală; natalitatea 
ridicată pentrucă suntem un popor credincios, farmecul firii noastre care asimilează orice 
neam şi ortodoxia care, dacă vom păstra-o cu toate îndemnurile şi inspiraţiile ei mo¬ 
rale şi spirituale, ne poate asigura o existenţă îndelungată şi o propăşire neturburată. 

Am spus că noi n’avem decât două pasiuni; pământul şi credinţa. Pentru acestea 
orice sat face revoluţie şi a făcut şi în trecut. Unirea unei părţi din români cu Roma 
n’a reuşit să fie decât o manifestare. Cu aceste pasiuni să calculeze politica noastră, nu 
cu utopii de import. 

In legătură cu absenţa utopismului din poporul nostru, putem remarca în sfârşit tră¬ 
sătura cea mai cuprinzătoare şi mai definitivă a lui: armonia. Ea e un echilibru minunat 
al însuşirilor, al raporturilor lui cu lumea. E un alt nume pentru simţul Just al realului, 
îi Românul nu e un sentimental exagerat ca meridionalul sau ca rusul, dar nici un scor¬ 
monitor în tainele vieţii ca germanul. Orice exagerare, orice excentricism e pentru român 
, o disarmonîe care nu scapă de privirea lui fină şi de ironia lui. Sentimentul şi cugetarea 
se ţin reciproc în frână. Nu putem spune că aceasta este superficialitate. Dar se fereşte 
de a merge cu cugetarea dincolo de marginile clarităţii. Românul îşi dă seamă de lumea 
de mistere ce ne înconjoară 5 el are fiorul misterului, dar aşază peste el o surdină discretă. 
Nu-ţi prinde mintea cu nimicurile firii. „Nu cerceta aceste legi, căci eşti nebun de le 
’nţelegi". Ortodoxia propovădueşte credinţa, rezultatele cugetării sunt totdeauna ceva ne¬ 
sigur. Numai protestantismul şi sectarismul cred că pot disolva credinţa în înţelegere. 

Am vorbit de armonia românească în ce priveşte raporturile între individ şi socie¬ 
tate şi din cele de până acum reese echilibrul în care se ţin pentru spiritualitatea româ¬ 
nească activitatea lui Dumnezeu şi a omului. Protestantismul calvin şi sectar şi uneori şi 
cel luteran strică acest echilibru în favoarea lui Dumnezeu, crezând pe om purtat de forţe 
supra sau sub omeneşti şi căzând în profetisme şi mesianisme bolnăvicioase. Catolicismul 
am văzut că strică acest echilibru în favorul omului şi am văzut cu ce efecte. 

Niciun neam nu prinde atât de repede devierile dela armonie: umflările într’o di¬ 
recţiune sau alta. Şi nimic nu biciue românul mai mult ca defectele de armonie. Orice 
patetism este pentru român dîsgraţios. 

Arta lui e armonie. In muzică Jalea e filtrată cu discreţie, nu se revarsă în umflă¬ 
turile exagerate ale cântecului de Jale rusesc. Doina e un cântec de Jale de o rară dis¬ 
tincţie. In Joc românul îşi manifestă exuberanţa cu anumite reţineri. Nu se tăvăleşte pe 
Jos ca ruîul, nu sare diform ca tirolezul. Armonia e tot una cu esteticul. Românul nu 
uită de estetic nici în momentele de exuberanţă sau de mare durere. 

Tăietura veştmintelor sale, combinaţia culorilor, natura desenelor e tot ce poate fi 
mai departe de ceeace e podoabă grosolană. Graţia şi sobrietatea se întâlnesc într’o ad¬ 
mirabilă sinteză în arta românească. 

In cusătură şi în crestături în lemn se ţine în linia dreaptă, sobră, care exprimă dis¬ 
cret, sublimat, sentimentele. Se fereşte de linia curbă, care uşor degenerează în umflătură 
şi vulgar. Icoana bizantină, cu linii drepte, expresii ale purităţii, în care nu se insînuiază 



nici meritul nici păcatul, l-au învăţat pe român ce este discreţia. Românul ştie în arta 
lui un lucru pe care numai un aristocrat îl ştie; ce trebue să omită. Apusul nesincer, cu 
icoanele călugăraşilor înclinaţi de prea multă smerenie şi cu faţa gras onctuoasă de prea 
mare fericire divină, icoanele cu inimile penibil etalate, se înţelege că au influenţat într’o 
direcţie total opusă. 

S’ar putea urmări încă mult trăsăturile originalităţii româneşti şi s’ar vedea cum se 
încorporează în ele ritmul realităţii în tendinţă spre idealul ei, care este ortodoxia. 

Dar şi din aceste puţine consideraţii se poate vedea destul de bine perspectiva care 
se deschide în spre viitor neamului nostru; el este chemat să realizeze o cultură de un 
clasicism original, care ar putea să nu fie încercată de nicio turburare serioasă din lă- 
untru şi să nu se epuizeze niciodată. Dar ca această chemare să se realizeze, trebue să nu 
ne forţăm a ieşi din originalitatea noastră, care este legată de ortodoxie, şi a umbla după 
idealuri de import. 

